Vrese vir bende-bloedbad ná seun se skietdood | Netwerk24
Deur Maygene De Wee 09 Desember 2019 19:37
Hashiem Solomon (15), 'n gr. 9-leerling aan die New Orleans Secondary School, was Vrydagmiddag saam met vriende en sy broer in die agterplaas van 'n huis in Chicago toe drie aanvallers glo op hulle losbrand. Hashiem is in die kop getref en is daar dood. Nog 13 mense wat ook in die agterplaas was, is gewond.
Hashiem SolomonFoto: Facebook/New Orleans Secondary School
Hashiem is die naweek ingevolge die Moslem-geloof begrawe.
Ingeligte bronne het Maandag gesê 'n man is die naweek deur lede van die Wes-Kaapse bende-eenheid in verband met die skietvoorval in hegtenis geneem. Die verdagte, Dylan "Picadilly" Adriaans (22), is glo 'n lid van die 27-tronkbende en ook van die Hard Living-bende.
Adriaans is glo van Westridge, Mitchells Plain.
Hy het Maandag in die landdroshof in die Paarl verskyn op 'n aanklag van moord, 13 aanklagte van poging tot moord, 'n aanklag van die besit van 'n ongelisensieerde vuurwapen en 'n aanklag van die besit van onwettige ammunisie. Sy saak is tot 4 Februarie 2020 vir verdere ondersoek uitgestel.
Daar is ook bewerings van 'n oorlog tussen lede van die 27-bende, wat ook as die Skombizo's bekend staan, en die 28-bende.
Die oorlog woed volgens die bronne tans in Mitchells Plain, Portland, Westridge en Tafelsig.
Die bronne het gesê mense in die binnekringe is bang dat Hashiem se skietdood die olie op die vuur kan wees van die "oorlog" tussen die 28-bende en die 27-bende.